Monroe-skildery nou duurste kunswerk van sy soortAndy Warhol se 1964 “Shot Sage Blue Marilyn” tydens ŉ perskonferensie op 21 Maart 2022 in New York (Foto: Timothy A. Clary/AFP) Andy Warhol se Shot Sage Blue Marilyn-skildery van Marilyn Monroe is Maandag vir $195 miljoen (sowat R3 miljard) by die Christie’s-veiling in New York opgeveil. Dit is die duurste kunswerk in die styl van 20ste-eeuse kuns wat nog ooit verkoop is. Dit is ook die duurste Amerikaanse kunswerk wat nog ooit verkoop is. BBC berig die veiling het geëindig op ŉ verkoopprys van $170 miljoen (sowat R2,7 miljard) wat tot $195 miljoen gestyg het, met belasting en fooie in ag geneem. Die vorige rekord vir die duurste 20ste-eeuse kunswerk is in 2015 opgestel, toe ŉ 1955-skildery deur Pablo Picasso, genaamd Les Femmes d’Alger (weergawe O), vir $179,4 miljoen (sowat R2,8 miljard) verkoop is. Die vorige rekordprys vir ŉ Amerikaanse kunswerk was $110,5 miljoen (sowat R1,8 miljard) vir ŉ skildery van ŉ skedel. Dié skildery is in 1982 deur Warhol se vriend en ook mededinger, Jean-Michael Basquiat, geskilder. Volgens die Christie’s-stigting gaan die opbrengs van die verkope aan die Switserland-gebaseerde Thomas en Doris Ammann-stigting, wat werk om gesondheidsorg- en opvoedingsprogramme vir kinders oor die hele wêreld te vestig. The Guardian berig Shot Sage Blue Marilyn is een in ŉ reeks portrette wat Warhol van Monroe gemaak het ná haar dood in 1962. Dit het sedertdien een van dié ikoniese popkunstenaar se bekendste stukke geword. Die skildery is geïnspireer deur ŉ reklamefoto van Monroe uit die 1953-rolprent Niagara. Monroe word vertoon met ŉ pienk gesig, rooi lippe, geel hare en blou oogskadu teen ŉ ligblou agtergrond. George Frei, die voorsitter van die direksie van die Thomas en Doris Amman-stigting, het in Maart in ŉ verklaring gesê die skildery van Monroe “getuig van haar onverminderde visuele krag in die nuwe millennium”. “Marilyn is weg en die verskriklike omstandighede van haar lewe en dood is vergete,” het Frei gesê. “Al wat oorbly, is die enigmatiese glimlag wat haar verbind met die geheimsinnige glimlag van die Mona Lisa.”